Diari Oficial de la Generalitat Valenciana


Sumari del DOGV 6885, del 19-10-2012 (2012/9381)

RESOLUCIÓ d'1 d'octubre de 2012, del director general de Producció Agrària i Ramaderia, per la qual es designa el Laboratori d'Anàlisi de Llet de la Universitat Politècnica de València (LICOVAL) com a laboratori autonòmic de control oficial per a les mostres de llet crua derivades dels controls oficials de les condicions higienicosanitàries de la llet crua de vaca, ovella i cabra a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6885

Data del DOGV
:   19-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9381


Data del document
:   01-10-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Resolució

Descriptors 

:   * empresa privada

RESOLUCIÓ d'1 d'octubre de 2012, del director general de Producció Agrària i Ramaderia, per la qual es designa el Laboratori d'Anàlisi de Llet de la Universitat Politècnica de València (LICOVAL) com a laboratori autonòmic de control oficial per a les mostres de llet crua derivades dels controls oficials de les condicions higienicosanitàries de la llet crua de vaca, ovella i cabra a la Comunitat Valenciana. [2012/9381]  
El Reglament (CE) núm. 852/2004 del Parlament Europeu i del Consell, de 29 d'abril de 2004, relatiu a la higiene dels productes alimentaris, i el Reglament (CE) Núm. 853/2004 del Parlament Europeu i del Consell, de 29 d'abril de 2004, pel qual s'establixen les normes específiques d'higiene dels aliments d'origen animal, establixen respectivament els requisits generals i específics d'higiene en l'àmbit dels productes d'origen animal. Així, el Reglament (CE) núm. 852/2004 establix en l'annex I les disposicions generals d'higiene aplicables a la producció primària i els registres que han de portar i conservar els operadors sobre les mesures aplicades per a controlar els perills de manera adequada.  
El Reglament (CE) núm. 853/2004 establix en el capítol I de la secció IX els requisits sanitaris per a la producció de llet crua, la higiene de les explotacions (locals i equips, munyiment, arreplegada i transport) i els criteris relatius a la llet crua.  
El Reglament (CE) núm. 854/2004, del Parlament Europeu i del Consell, de 29 d'abril de 2004, pel qual s'establixen les normes específiques per a l'organització dels controls oficials dels productes d'origen animal destinats al consum humà, i el Reglament (CE) Núm. 882/2004 del Parlament Europeu i del Consell, de 29 d'abril de 2004, sobre els controls oficials efectuats per a garantir la verificació del compliment de la legislació en matèria de pinsos i aliments i la normativa sobre salut animal i benestar dels animals, establixen les bases per a la realització dels controls oficials en el dit àmbit. Este Reglament (CE) núm. 882/2004 establix, en l'article 45, que cada Estat membre ha de preparar un únic pla nacional de control plurianual integrat. A Espanya, este pla es denomina «Pla Nacional de Control de la Cadena Alimentària 2008-2010». Este inclou el Programa Nacional de control oficial de la producció primària de llet crua. El període de vigència actual és 2011-2015. La Comunitat Valenciana desenrotlla el seu Pla de Control Autonòmic.  
  
Durant el procés de producció de la llet és obligatori realitzar els controls oficials en l'àmbit de la pròpia explotació, abans de la càrrega de la llet en la cisterna de transport i abans de la descàrrega de la llet en la sitja del centre d'arreplegada, prèviament a la seua comercialització o transformació. Estos controls comporten l'arreplega de mostres de llet per a la seua anàlisi per a determinar el compliment dels paràmetres de qualitat comercial i higienicosanitària de la llet.  
Els laboratoris autonòmics de control oficial són aquells laboratoris designats per l'autoritat competent de cada comunitat autònoma per a l'anàlisi de les mostres oficials incloses en el programa nacional, així com en el seu programa autonòmic, i per als paràmetres establits en la normativa comunitària i nacional en l'àmbit de la producció primària de llet crua, que garantisquen l'homogeneïtat i la fiabilitat dels resultats.  
  
En el marc de la llet crua els laboratoris autonòmics de control oficial han d'estar acreditats, d'acord amb la versió en vigor de la Norma ISO/IEC 17761, per a les determinacions dels paràmetres següents: punt crioscòpic, greix, proteïna, extracte sec magre, cèl·lules somàtiques, colònies de gèrmens a 30 °C i presència de residus d'antibiòtics, com a requisits per al seu registre en la «base de dades lletra Q».   
  
L'autoritat competent podrà anul·lar la designació com a laboratori autonòmic de control oficial als efectes dels controls oficials descrits en el programa nacional, quan deixen de complir-se les condicions exigides en la normativa comunitària i la nacional, així com en el programa nacional.  
Per tot això, i fetes les comprovacions pertinents, resolc:  
  
Article únic. Designació del laboratori autonòmic de control oficial de la llet crua  
Es designa el Laboratori d'Anàlisi de Llet de la Universitat Politècnica de València (LICOVAL), acreditat per l'Entitat Nacional d'Acreditació (ENAC), com a laboratori autonòmic de control oficial per a mostres de llet crua derivades dels controls oficials de les condicions higienicosanitàries de la llet crua de vaca, ovella i cabra a la Comunitat Valenciana ubicat al Camí de Vera, s/n. València.  
  
  
DISPOSICIÓ FINAL  
  
Única. Entrada en vigor  
Esta resolució entrarà en vigor l'endemà de la seua publicació en el DOCV.  
  
Contra esta resolució, que no esgota la via administrativa, es podrà interposar recurs d'alçada en el termini d'un mes, a partir de la seua entrada en vigor davant de la secretària autonòmica de la Conselleria d'Agricultura, Pesca, Alimentació i Aigua, de conformitat amb el que disposen els articles 114 i 115 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
  
València, 1 d'octubre de 2012.- El director general de Producció Agrària i Ramaderia, per suplència, la secretària autonòmica d'Agricultura, Pesca, Alimentació i Aigua (article 3 del Decret 113/2011, de 2 de setembre, del Consell): Mar Casanova Llorens.